Arðsemi eigin fjár Íslandsbanka var allt að fjórum prósentustigum undir þeirri kröfu sem Bankasýsla ríkisins gerir til bankans á síðasta ári . Bankinn segist vera að bregðast við stöðunni með tiltækum ráðum og stefnir að því að ná markmiðum sínum á næstu tveimur til fjórum árum . Arðsemi eigin fjár Íslandsbanka nam 5,1 prósenti á fyrstu níu mánuðum síðasta árs og var því umtalsvert undir þeirri lágmarks ávöxtunarkröfu sem Bankasýsla ríkisins , sem fer með eignarhluti ríkisins í Íslandsbanka og Landsbankanum , setti bankanum í árslok 2018 en krafan var á síðasta ári á bilinu 7,75 til 9,25 prósent . Bankinn náði heldur ekki arðsemiskröfu Bankasýslunnar þegar litið er til arðsemi eigin fjár hans án bankaskatts og einskiptiskostnaðar en þannig reiknuð nam arðsemin 7,3 prósentum á tímabilinu . Arðsemi eigin fjár Landsbankans var nær kröfu Bankasýslunnar en stofnunin gerir sambærilegar kröfur til arðsemi bankanna tveggja . Landsbankinn skilaði arðsemi upp á 7,9 prósent á fyrstu níu mánuðum síðasta árs og minnkaði hún um tæplega eitt prósentustig á milli ára . Þess má geta að án bankaskatts nam arðsemi Landsbankans 9,6 prósentum á tímabilinu sem um ræðir en bankinn hefur sem kunnugt er sett sér markmið um að ná og viðhalda að minnsta kosti tíu prósenta arðsemi að bankaskattinum undanskildum . Samkomulag tókst á milli Bankasýslunnar og Íslandsbanka um almenn og sérstök markmið í rekstri bankans í desember árið 2018 eftir ríflega tveggja ára viðræður en í nýlegri skýrslu um starfsemi stofnunarinnar er tekið fram að nokkur álitamál hafi komið upp í viðræðunum , þá meðal annars um arðsemiskröfu ríkisins , sem tíma hafi tekið að greiða úr . Auk þess hafi verið áhöld um upplýsingagjöf bankans til Bankasýslunnar og samkeppnissjónarmið . Arðsemi eigin fjár Íslandsbanka var 5,1 prósent á fyrstu níu mánuðum 2019 og minnkaði um tvö prósentustig á milli ára . Arðsemi grunnrekstrar var um 7,3 prósent á tímabilinu . Fréttablaðið / Eyþór Í samningi Bankasýslunnar og Íslandsbanka , sem hefur verið birtur á vef stofnunarinnar , er kveðið svo á um að bankinn skuli grípa til „ viðeigandi ráðstafana “ , eins og það er orðað , ef arðsemi af áframhaldandi starfsemi á ársgrundvelli uppfyllir ekki arðsemismarkmið bankans í fjárhagsáætlun eða lágmarks ávöxtunarkröfu ríkisins á tveimur samliggjandi ársfjórðungum . Er ávöxtunarkrafan skilgreind sem áhættulausir vextir , það er , vextir á viðskiptareikningum innlánsstofnana í Seðlabanka Íslands , að viðbættu fimm prósenta álagi . Umrædd arðsemiskrafa Bankasýslunnar er sambærileg og fjárfestar gera almennt til hérlendra banka , að sögn viðmælenda Markaðarins á fjármálamarkaði , en til þess að setja kröfuna í samhengi má sem dæmi nefna að Arion banki seldi í liðnum mánuði verðtryggð víkjandi skuldabréf , sem teljast til eiginfjárþáttar 2 og eru almennt séð ódýrara fjármagn en hlutafé , á kröfunni 3,95 prósent . Íslandsbanki hefur að undanförnu staðið í miklum hagræðingaraðgerðum sem hafa meðal annars birst í uppsögnum en starfsmönnum bankans fækkaði um níutíu talsins á síðasta ári . Aðspurð um uppsagnirnar sagði Birna Einarsdóttir bankastjóri í samtali við Ríkisútvarpið í nóvember síðastliðnum að það væri „ að sjálfsögðu markmiðið að ná arðsemi bankans upp á það stig að eigendur séu sáttir og það er mikilvægt að grípa til ýmissa aðgerða til að unnt sé að ná því “ . Í svari Íslandsbanka við fyrirspurn Fréttablaðsins er tekið fram að bankinn sé að „ bregðast við þessu með tiltækum ráðum og stefnir á að komast í markmið sín á næstu tveimur til fjórum árum með því að sjá tekjur hækka meira en kostnað á því tímabili “ . Styttist í að söluferli hefjist Eins og greint var frá í Markaðinum síðasta haust hefur enn ekkert verið ákveðið af hálfu stjórnvalda um hvenær eigi að hefja söluferli á hlut í öðrum hvorum ríkisbankanna . Haft var eftir Bjarna Benediktssyni , fjármála - og efnahagsráðherra , í Ríkisútvarpinu í lok september að hann vænti þess að skriður kæmist fljótlega á málið . Unnið er að endurskoðun eigendastefnu ríkisins fyrir fjármálafyrirtæki frá árinu 2017 en áhersla hefur verið lögð á að ljúka þeirri vinnu áður en sala á bönkunum hefjist . Fram kom í fyrrnefndri frétt Markaðarins að Bankasýslan horfi til þess að farin verði sú leið við næsta skref í söluferli bankanna að fjórðungshlutur verði að lágmarki seldur í Íslandsbanka með hlutafjárútboði og tvíhliða skráningu á markað eða allt að hundrað prósenta hlutur með uppboðsleið þar sem aðrir bankar og fjárfestingasjóðir myndu gera tilboð í bankann . Niðurstöður starfshóps sem skilaði af sér hvítbók um fjármálakerfið í lok síðasta árs voru meðal annars þær að rök væru fyrir því að dregið yrði úr víðtæku eignarhaldi ríkisins í fjármálafyrirtækjum , sem er margfalt meira en þekkist í öðrum Evrópuríkjum , til þess að minnka áhættu , fórnarkostnað og neikvæð samkeppnisáhrif . Lárus Blöndal , stjórnarformaður Bankasýslunnar , og Jón Gunnar Jónsson forstjóri . Fréttablaðið / Anton Brink Má ekki ráða ráðgjafa án aðkomu Bankasýslunnar Samkvæmt samningi Bankasýslunnar og Íslandsbanka er bankanum meinað að ráða fjármálaráðgjafa eða lögfræðilega ráðgjafa í tengslum við sölu á bankanum eða meiriháttar sameiningar við önnur fjármálafyrirtæki nema að Bankasýslan sé höfð með í ráðum . Þá er jafnframt áréttað í samningnum að vald til þess að taka ákvörðun um að hefja sölumeðferð á hlut ríkisins í Íslandsbanka liggi hjá Bankasýslunni og fjármála - og efnahagsráðherra en ekki hjá bankanum . Bankinn megi auk þess ekki hafa frumkvæði að skráningu hluta á skipulegum verðbréfamarkaði án samþykkis Bankasýslunnar . Enn fremur er sú skylda lögð á bankann að tryggja nauðsynlega aðstoð og starfskrafta við sölumeðferð á hlut ríkisins sem og við undirbúning á slíkri sölu , til dæmis með þátttöku í áreiðanleikakönnunum , fundum með Bankasýslunni og kynningarfundum með væntanlegum fjárfestum .